18കാരന്റെ ആത്മഹത്യ: പട്ടികജാതി നിയമപ്രകാരം കേസെടുക്കണമെന്ന ആവശ്യത്തില് റിപോര്ട്ട് തേടി മനുഷ്യാവകാശ കമ്മീഷന് കോഴിക്കോട്: പയ്യോളി അങ്ങാടി സ്വദേശിയായ പതിനെട്ടുകാരന്റെ ആത്മഹത്യക്ക് കാരണക്കാരായവര്ക്കെതിരേ പട്ടികജാതി പീഡന നിരോധന നിയമപ്രകാരം കേസെടുക്കണമെന്ന ആവശ്യം വിശദമായി പരിശോധിച്ച് കോഴിക്കോട് ജില്ലാ റൂറല് പോലിസ് മേധാവി 15 ദിവസത്തിനകം റിപോര്ട്ട് സമര്പ്പിക്കണമെന്ന് സംസ്ഥാന മനുഷ്യാവകാശ കമ്മീഷന്. സി കെ സുനിലിന്റെ മകന് സനലിന്റെ 18 ആത്മഹത്യയുമായി ബന്ധപ്പെട്ട പരാതി അന്വേഷിക്കണമെന്നാണ് ജുഡീഷ്യല് അംഗം കെ ബൈജുനാഥ് കോഴിക്കോട് ജില്ലാ പോലിസ് മേധാവിക്ക് റൂറല് നല്കിയ ഉത്തരവ്. 16 വയസ്സുള്ള ഒരു പെണ്കുട്ടിയുമായി സനല് സൗഹൃദത്തിലായിരുന്നുവെന്ന് പരാതിയില് പറയുന്നു. എന്നാല് സൗഹൃദത്തെ പെണ്കുട്ടിയുടെ വീട്ടുകാര് പ്രണയമായി തെറ്റിദ്ധരിച്ചു. പെണ്കുട്ടിയുടെ വീട്ടുകാര് തന്നെയും തന്റെ മകനെയും കൊല്ലുമെന്ന് നിരവധി തവണ ഭീഷണി മുഴക്കിയതായി പരാതിക്കാരന് കമ്മീഷനെ അറിയിച്ചു. ജാതിപ്പേര് വിളിച്ച് അപമാനിക്കുകയും ചെയ്തു. ഇക്കഴിഞ്ഞ ജൂലൈ 25 ന് പെണ്കുട്ടിയുടെ പിതാവ് സനലിന്റെ ഫോണില് വിളിച്ച് കൊല്ലുമെന്ന് ഭീഷണിപ്പെടുത്തി. തുടര്ന്ന് ദുഖിതനായി കാണപ്പെട്ട സനലിനെ 2021 ജൂലൈ 25 ന് ഉച്ചയ്ക്ക് ബന്ധുവീട്ടിലെ ഷെഡില് തൂങ്ങിമരിച്ച നിലയില് കണ്ടെത്തിയതായി പരാതിയില് പറയുന്നു. മകന്റെ ആത്മഹത്യക്ക് കാരണക്കാരന് പെണ്കുട്ടിയുടെ പിതാവാണെന്ന് പരാതിയില് പറയുന്നു. ഇതിനെതിരെ താന് നല്കിയ പാരാതി പയ്യോളി സിഐയും കോഴിക്കോട് റൂറല് പോലിസ് ഡപ്യൂട്ടി സൂപ്രണ്ടും വേണ്ടവിധം അന്വേഷിക്കാത്ത സാഹചര്യത്തിലാണ് പരാതിക്കാരന് കമ്മീഷനെ അറിയിച്ചത്.